'Tolhekskieter' se saak oorgeplaas | Netwerk24
'Tolhekskieter' se saak oorgeplaas
Deur Hanti Otto 18 Junie 2021 16:17
Die saak teen die man wat in Desember verskeie skote met 'n rewolwer by die bedrywige Doornpoort-tolplaza afgevuur het, gaan dalk na die streekshof oorgeplaas word.
Leon Rodeom, wat glo lukraak skote by 'n tolhek afgevuur het.
Leon Rodeom (54) van Sinoville, Pretoria, het Vrydag vlugtig in die distrikshof in Pretoria-Noord op aanklag van die afvuur van 'n vuurwapen in 'n openbare plek, die onwettige besit van vuurwapens en die onwettige besit van 89 rewolwerpatrone verskyn.
Hy het intussen 'n regsverteenwoordiger aangestel nadat hy op 12 Januarie vanjaar vasgetrek is en later op borgtog van R1 000 vrygelaat is. Een van die borgtogvoorwaardes was dat die beskuldigde elke vuurwapen in sy besit, gelisensieerd of nie, aan die polisie moes oorhandig.
Tydens sy hofverskyning Vrydag het die staatsaanklaer gevra dat die saak uitgestel word sodat 'n senior beheeraanklaer na die dossier kan kyk en beslis of die saak eerder na die streekshof oorgeplaas moet word. 'n Streekshof het 'n hoër vlak van jurisdiksie as 'n distrikshof en meer ernstige sake word gewoonlik soontoe oorgeplaas.
Rodeom word daarvan beskuldig dat hy op 20 Desember 2020 by 'n stampvol tolhekplaza tussen stilstaande wagtende voertuie ingestap het, sy vuurwapen na bo gelig en verskeie skote afgevuur het.
Die Sinoville-polisie het beeldmateriaal van selfoonvideo's van ander motoriste bekom. Dit toon hoe 'n man tussen die rye karre instap en in die lug in skiet.
Op 'n volgende video stap hy doodluiters na sy eie voertuig aan die kant van die pad, draai op sy hakke om en rig die wapen op mense in 'n ander voertuig wat hom uitgejou het.
Die skieter het later tussen die verkeer in verdwyn – totdat die polisie hom opgespoor het.
Die hof het tydens Rodeom se borgtogaansoek gehoor dat hy drie vorige veroordelings het wat spruit uit die 1990's van onder meer dronkbestuur en roekelose bestuur.